****

**PÁLYÁZATI ÚTMUTATÓ**

**I. Pályázati program célja:**

Az 1991-ben megfogalmazott ENSZ Idős Emberekkel Foglalkozó Alapelveket követve olyan lehetőséget kínálunk az idős embereknek, amely az egész életük során biztosítja a függetlenséget, a részvételt, a gondoskodást, az önmegvalósítást és a méltóságot.

A pályázat célja, hogy a szociális alapszolgáltatásban, vagy alapszolgáltatásokban már részesülő idős gondozottak életfeltételeit javítsa.

Mindezt lakásuk olyan komfortjavító, kisebb átalakításával valósítjuk meg, amely betegségeikre, képességvesztéseikre ad választ, és elsősorban azokat az akadályokat szünteti meg, alakítja át, amelyek az idős emberek önálló életfeltételeit rontják.

A sikeres pályázat eredményeképpen a lakásokban olyan akadálymentesítő felújítások végezhetőek, amelyek nem haladják meg a bruttó 500.000,- Ft értéket, és nem a lakás komfortfokozatának a javítását, hanem a benne élő idős ember életét könnyítik meg.

**II. A pályázók köre:**

Olyan magyar állampolgárságú, időskorú (65 évnél idősebb) magánszemélyek,

• akik saját tulajdonú győri ingatlanukban, melyet **tulajdoni lappal igazolni tudnak**

• önmaguk részére igazolt haszonélvezettel terhelt győri ingatlanban életvitelszerűen élnek.

**Nem részesülhet támogatásban az a pályázó, aki** a benyújtott támogatás iránti kérelmében megtévesztő vagy valótlan adatot szolgáltatott.

**A pályázati támogatás nem örökölhető!** A pályázó halála esetén a támogatási szerződés érvényét veszti, a kivitelezési munkákat a támogató a megkezdett munkálatok befejezésével leállíthatja. Az örökösök, visszatérítési kötelezettséggel nem rendelkeznek.

**III. Beadható pályázatok száma, valamint a pályázaton igényelhető támogatás mértéke**

Jelen pályázati felhívásra egy pályázó csak egy pályázatot nyújthat be!

Egy pályázó által pályázható összeg: min. 100 000 Ft, max. 500 000 Ft

Az önrész mértéke: 0 Ft

**IV. A pályázat elkészítésével és benyújtásával kapcsolatos tudnivalók**

A pályázatot a következő formában kell benyújtani:

• Pályázni írásban, a letölthető pályázati űrlap elektronikus kitöltésével, és az abban előírt mellékletek csatolásával lehet.

• Nem fogadunk el kézzel kitöltött pályázatokat!

• A kitöltött pályázati adatlapot az aláírásra jogosult személy, személyek aláírásával **2 nyomtatott példányban** (egy eredeti és egy másolati példányban) összetűzve, kérjük benyújtani..

**A pályázati dokumentációt zárt borítékban postai úton ajánlottan, tértivevénnyel vagy személyesen kérjük feladni 2018. év június hónap 20. nap éjfélig a következő címre:**

**Magyar Máltai Szeretetszolgálat Egyesület**

***9021 Győr***

***Amadé László utca 1. szám***

Akik személyesen adják le a pályázatot, a határidő lejárta előtt hétköznapokon 9-16 óráig tehetik meg.

A borítékon tüntessék fel a **„PÁLYÁZAT”** szót.

A Pályázati Felhívás és a Pályázati Útmutató a Pályázati Adatlappal és a támogatási szerződés-tervezetekkel együtt képezi a Pályázati Dokumentációt, együtt tartalmazzák a pályázáshoz szükséges összes feltételt.

A határidő után benyújtott pályázatok nem kerülnek elbírálásra!

**Hiánypótlásra nincs lehetőség!!**

A pályázatok eredményéről a beadási határidő után 30 nappal értesítjük a pályázókat.

A pályázat elnyerése esetén a Magyar Máltai Szeretetszolgálat Nyugat Dunántúli Régiója a pályázóval támogatási szerződést köt.

A beruházási munkákat elvégző vállalkozó kiválasztását a Magyar Máltai Szeretetszolgálat Egyesület Nyugat Dunántúli Régiója biztosítja.

A pályázat benyújtása után, a kiválasztott kivitelező felméri a nyertes pályázók által igényelt munkálatokat, és megállapítja ennek értékét.

A támogatási szerződés alapján a Magyar Máltai Szeretetszolgálat Nyugat Dunántúli Régiója a megjelölt kivitelezővel vállalkozói szerződést köt a felújítási munkák elvégzésére. Amennyiben a megjelölt kivitelező vállalkozásának körülményei megváltoznak, úgy a program sikere érdekében a Magyar Máltai Szeretetszolgálat Nyugat Dunántúli Régiója azonos tartalommal, más kivitelezővel szerződést köthet.

A támogatási döntésről szóló értesítés tartalmazza a támogatási szerződéskötés feltételeit, és az ahhoz szükséges dokumentumok beküldési határidejét, módját.

A Magyar Máltai Szeretetszolgálat Nyugat Dunántúli Régiója a beérkezett dokumentumokat megvizsgálja, és amennyiben a szerződéskötéshez szükséges dokumentumok valamelyike nem áll rendelkezésére vagy hiányos, illetve a kedvezményezett elmulasztotta az értesítésben szereplő határidőt, a Magyar Máltai Szeretetszolgálat a kedvezményezettet 8 munkanapos határidővel hiánypótlásra szólíthatja fel.

**V. A támogatás folyósítása, elszámolása, ellenőrzése:**

A Magyar Máltai Szeretetszolgálat Nyugat Dunántúli Régiója a támogatási összeget a támogatási szerződés mindkét fél által történt aláírását követően, 2 részletben folyósítja a kivitelező felé

• Előleg az építkezési anyagokra a támogatási szerződések megkötése után 2 munkanapon belül, ami a teljes összeg maximum 50% képezheti

• Hátralék, amit a kivitelezési munkák elvégzése és átvétele után 5 nappal folyósítja.

A kivitelező irányában történő kifizetések támogatás folyósítása a támogatási szerződésben meghatározott időpontig, a pályázati felhívásban meghatározott előirányzat terhére, banki utalás útján a vállalkozói szerződésben meghatározott módon történik.

A pályázó sikeres pályázat esetén hozzájárul ahhoz, hogy a pályáztató által megjelölt kivitelező a műszaki átalakításokat elvégezze, valamint ennek ellenőrzését a Magyar Máltai Szeretetszolgálat Nyugat Dunántúli Régiója által kijelölt személy ellenőrizhesse.

A kivitelező a támogatás felhasználásáról a vállalkozási szerződés és a gazdálkodására vonatkozó előírások szerint köteles számot adni, és fényképes szakmai beszámolót készíteni.

**VI. Pályázati adatlappal kapcsolatos tudnivalók:**

**1. Általános adatok:**

**A pályázó adatai:**

Ebben a táblázatban kérjük, pontosan töltse ki a pályázóra vonatkozó legfontosabb adatokat, a szöveg melletti szabadon hagyott felületen.

**Az együttműködő szervezet/intézmény/szolgáltató adatai:**

Ebben a táblázatban kérjük, pontosan töltse ki az együttműködő szervezetre vonatkozó legfontosabb adatokat, a szöveg melletti négyzetbe.

Az alapító okiratban szereplő teljes nevet kell megadni.

**2. A Pályázó egészségi állapotára/ önálló életvitelére vonatkozó adatok**

Kérjük, értelemszerűen válasszon a lehetőségek közül, tegyen X-et a megfelelő válaszhoz.

**3. A lakás felújítására vonatkozó adatok**

A kitöltésnél több problémát is felsorolhat, kérjük, ugyanebben a sorrendben adja meg a megoldásként szolgáló lehetséges műszaki megoldásokat.

A következőkben néhány szempontot adunk segítségképpen a táblázat kitöltéséhez:

**A lakás és környezetére vonatkozó lehetséges szempontok:**

• A járdaszegély magasabb, mint 4 cm.

**• A járdaszegély nem egyenletes, meredek, lejtős**

• A lakás bejáratához vezető út, járda rosszul megvilágított.

• Kocsival történő megközelítéskor a kiszállásra alkalmas hely 100 m-nél távolabb van a bejárattól.

• Van a mozgássérültek számára kijelölt parkolóhely.

• A szeméttárolót csak lépcsőkön vagy egyéb szintkülönbségen keresztül lehet megközelíteni, és a szintkülönbség több mint 2,5 cm.

• A levélszekrényt csak lépcsőkön vagy egyéb szintkülönbségen keresztül lehet megközelíteni, és a szintkülönbség több mint 2,5 cm.

• A tároló helyiségeket csak lépcsőn lehet megközelíteni.

• A szemetes nehezen elérhető helyen van, 75 cm alatt, vagy 140 cm fölött, vagy egyéb ok miatt nehezen elérhető.

• A levélszekrény nehezen elérhető helyen van, 75 cm alatt, vagy 140 cm fölött, vagy egyéb ok miatt nehezen elérhető.

**A lakás megközelíthetőségére vonatkozó lehetséges szempontok:**

• A lakás csak lépcsőn közelíthető meg.

• A lépcsőház bejárata és a lift között van lépcső.

• A lépcső fokszélessége 25 cm-nél keskenyebb.

• A lépcsőfok 15 cm-nél alacsonyabb vagy 17 cm-nél magasabb, vagy nem egyforma

• Van folyamatosan végigmenő korlát a lépcső teljes hosszán, mindkét oldalon.

• A korlát 80 cm magasan van.

• A lépcsők, illetve korlátok megvilágítása rossz.

• A lift nem pontosan az adott emelettel egy szinten áll meg.

• Az ajtó nem marad meg nyitott helyzetben, gyorsan becsukódik.

• A lift túl hirtelen áll meg.

• Nincs ülőke a liftben.

• Nincsenek kapaszkodók a liftben

• A kapcsolók 85 cm alatt, vagy 110 cm fölött vannak, vagy a kéz jó mozgása kell a használathoz.

**A lakás bejáratára vonatkozó lehetséges szempontok:**

• A bejáratnál 2,5 cm-nél magasabb küszöb vagy lépcsőfok van.

• Az ajtó nem marad meg nyitott helyzetben, gyorsan becsukódik.

• Az összes zár, kilincs, retesz kezelhető egy kézzel.

• A kilincsek 120 cm-nél magasabban van.

• A csengő elhelyezési magassága 85-110 cm között van.

**A lakás belsejére vonatkozó lehetséges szempontok:**

• Van a lakásban 2,5 cm-nél magasabb szintkülönbség a szobák között illetve a padlón?

• Van 75 cm-nél (kerekesszéknél, 85 cm-nél) keskenyebb ajtó?

• Felszerelhető-e a folyosó vagy a közlekedő valamelyik falára kapaszkodó?

• Csúszós a lakóhelyiségek padlója vagy járófelülete?

• Melyik szobában képez akadályt, nehezíti az idős közlekedését bútor, berendezési tárgy?

• Pl.: előszoba, nappali, hálószoba, másik szoba, egyéb helyiség

**A konyhára vonatkozó lehetséges szempontok:**

• A tűzhely és a konyhaszekrények előtt 1,2 méternél kisebb hely van. (Kerekesszéknél: 1,5m)

• A legalacsonyabbra szerelt polc, konyhaszekrény, 1,4 méternél magasabban van.

• A munkafelületek 84 cm-nél alacsonyabbak.

• A polcok 30 cm-nél mélyebbek.

• Van olyan konyhai munkára alkalmas felület, amelyhez beülve (vagy kerekesszékkel beállva) a lábnak elég hely van.

• Kitárhatóak a pult alatti tárolók ajtajai 180 fokra.

• A csaptelep könnyen kezelhető egy kézzel.

• Van-e olyan konyhai berendezés, ami 1,2 méternél magasabban, vagy kerekesszékben ülve túl magasan van?

• Van-e olyan konyhai berendezés, ami 70 cm-nél alacsonyabban, vagy kerekesszékben ülve túl alacsonyan van?

• Előfordul-e, hogy a konyhaszekrények ajtajainak kinyitása akadályozza a másikhoz való hozzáférést?

• Előfordul-e, hogy túl kicsi vagy túl nagy a kapcsoló?

**A fürdőszobára vonatkozó lehetséges szempontok:**

• Van ülőke a kádban / zuhanyzóban.

• Van kapaszkodó a kádban / zuhanyzóban.

• A kapaszkodók nehezen elérhetőek.

• A kapaszkodók formája nem megfelelő.

• A kapaszkodók rossz elhelyezésük miatt akadályozzák a közelükben lévő berendezések működtetését.

• Túl nagy erő szükséges a kapcsolók működtetéséhez

• Túl kicsi kapcsolók vannak a fürdőszobában.

• A zuhanytálcának van pereme.

• A csaptelep könnyen kezelhető.

• Csúszós a padló a fürdőszobában.

• Képes-e biztonságosan használni a fürdőszobai berendezéseket?

• Tudja-e (kerekesszékben) ülve használni a mosdókagylót?

• A tisztálkodás befejezésével kényelmesen eléri-e a törölközőtartót?

• A fürdőszobai berendezések közül melyek vannak alacsonyan, vagy (kerekesszékből) elérhetetlen helyen?

• A fürdőszobai berendezések közül melyek vannak 1,2 méternél magasabban, vagyis túl magasan, (kerekesszékből) elérhetetlen helyen?

• Látja magát a tükörben?

• A mosdó felső pereme 81 cm-re (kerekesszék estén 86 cm), illetve magasabban van a földtől.

• A WC ülőkéjével együtt 41 cm-re (kerekesszék esetén 46cm), vagy annál alacsonyabban van.

• A tükör alsó széle 90 cm-re, vagy magasabban van.

• A WC papír tartó 40 cm-re, vagy távolabb van az ülőkétől.

• A WC papír tartó 80 cm-re, vagy magasabban van a padlószinttől.

• Ki tud nyitni, és be tud zárni minden nyílászárót?

• Fel tudja-e kapcsolni minden helyiségben a világítást?

**Az egyéb berendezkedésre vonatkozó lehetséges szempontok:**

• Minden konnektort tud-e használni?

• Könnyen hozzáférhetőek a lakás fűtési berendezései?

• A lakás fűtési berendezéseinek kezelőszervei egyszerűen használhatóak?

• Van-e telefon a lakásban?

• A telefon könnyen megközelíthető helyen van?

• A számok megfelelő nagyságúak a telefonon?

• Van-e jelzőrendszer a lakásban?

• Van-e valamilyen szomszédhívó, vagy egyéb segélykérő rendszer a lakásban?

**4. Várható eredmények**

Ismertesse röviden, hogy a lakásban szükségesnek ítélt, és a műszaki kivitelezés során megvalósuló átalakítások hogyan javítják a pályázó életminőségét.

Ezt a részt az együttműködő szervezet segítségével töltse ki!

**5. Egyéb közlendők:**

Ide írjon minden olyan információt, tájékoztatást, amit fontosnak gondol a pályázat megvalósítása kapcsán, és amihez nem talált külön kérdést.

Pl.: Amennyiben a pályázó gondnokság alatt áll, ide írja be a törvényes képviselő adatait.

**Amennyiben a pályázattal kapcsolatban kérdése van, kérjük írjon az alábbi címre: titkarsag.gyor@maltai.hu címre**

**Kérdéseire választ e-mailen, illetve a pályázati oldalon a Gyakran Ismételt Kérdések (GYIK) között kap.**

**Győr, 2018-05-28**